d086f93d6963fa9e8a5ac3d4f92cca89

Hej brevkasse

Jeg er en pige på 15. Jeg har tidligere følt mig udenfor "pigegruppen" i klassen, som jeg altid gerne har villet være en del af. Nu føler jeg mig egentlig som en del af pigegruppen, efter at jeg har fortalt pigerne, hvordan jeg har haft det, hvilket jeg er virkelig glad for. 

Lige for tiden har jeg dog lagt mærke til, at jeg ikke føler, at jeg er den samme person når jeg er hjemme som når jeg er i skolen. Når jeg er i skolen er jeg tit en smule genert og nervøs, hvilket jeg ikke selv føler altid er mig, ift. at jeg trods alt har kendt mine venner og klassekammerater i knap 10 år. Jeg tror måske at jeg er sådan i skolen, fordi jeg måske er en smule bange for at dømt af andre, hvilket jeg egentlig ikke helt kan forstå hvorfor. 

Jeg vil høre om der er nogen, der har nogle forslag til, hvordan jeg kan blive mindre stille og genert, og i stedet være mere åben og mig selv over for mine venner?

 
Genert
======


ungzone.dk
2021.04

 Kære du. 

Hvor er det dejligt at høre at du føler dig som en del af pigegruppen.   
Mit bud vil være at jeg tror du skal se på det som at hvis du tidligere ikke har følt dig som en del af gruppen så kan det have noget med det at du er en smule bange for at blive dømt fordi du måske inderst inde er bange for ikke at blive ved med at være en del af gruppen. 

Når du er hjemme så er du jo i din privatsfære, du er i de trygge omgivelser og det gør jo automatisk at du hviler mere i dig selv fordi der er sikkert derhjemme. Men for at du kan blive mere stille og genert er det vigtigt at du finder ud af hvorfor det er at du er anderledes ovre i skolen, fordi der er altid noget underliggende, måske er du bange for at være alene? måske er du bange for at blive en anden end den du er? Der kan være mange bud, men kun du ved det inderst inde. Det er ikke noget man bare ved / finder ud af med det samme, men når du skriver at du føler dig mere genert og stille er det noget du selv lægger mærke til og kan mærke på dig selv så du kan jo starte der, måske kommer det i nogle særlige situationer? måske kommer det hvergang der bliver talt om noget specielt? Prøv at læg mærke til hvornår det er tydeligt du mærker de følelser. Mit foreslag er at det er virkelig godt at lette sit hjerte, fortælle hvordan man har det til nogle man stoler på eller som man kan tale med for på den måde åbner man også op om noget sårbart og det kan være med til at man bliver bedre til at åbne op for sig selv og være med sig selv sammen med sine venner. Jeg håber du kan bruge mit svar til noget og hvis ikke er du velkommen til at skrive igen. 

Vh. Rebecca

 

 Hejsa

Jeg tror, at det er vigtigt, at du mærker efter indeni dig selv og prøver at finde ud af, hvorfor du er mere genert i skolen end du er derhjemme. Det virker til, at du måske allerede har en ide om det; at du er bange for at blive dømt af andre.  
Du skriver, at du tidligere har følt dig udenfor i pigegruppen i din klasse, og hvis du ikke kender de andre så godt, kan det måske godt bidrage til at gøre din generthed "værre", fordi du netop er bange for, hvad andre synes om dig. 

Hvis jeg skulle give dig et råd til at blive mindre genert, ville det være at skrive nogle mål ned på et papir, som ikke er for uoverskuelige for dig. Det kan fx være at tage initiativ til at lave en aftale med en eller flere af dine venner i klassen, så du lærer dem bedre at kende samtidig med, at de lærer dig bedre at kende. En anden mulighed kunne også være at blive bedre til at række hånden op på klassen, lave en fremlæggelse eller lignende, som også tit kan være enormt grænseoverskridende.

Jeg håber, at mit svar er til hjælp for dig :-)

Vh Julie 